title: Léo Dubé
text: Okawiwa Suzanne Pineshish Ottawa ki icinikasoriwa (Tcitcatci icinikatakaniripana). Ki nitakiriwa ote Kakwapisko Sipik, Wito sipik itekera ni apitc 27 (Nicitina acitc nicowaso) akokatcic pisimw 1911. Ka ickwa awikeritci ni apitc 17 (mitato acitc nicowaso) otehimin pisimw 1996.
  
  Otawiwa Jean-Baptiste Dubé (Patcisikwa icinikataniripana). Ka nitawikiritci ni apitc 12 (mitato acitc nicw) ka wasikatotc pisimw 1907. Ka ickwa awikeritci ni apitc 26 (nicitina acitc nikotwaso) ka wasikatotc pisimw 1990, mia tipickamoripan peikw octesiow Tcatcer ka matcaritci otawiwa.
  
  Mitato acitc nikotwaso ki taciriwa octesa, omisa kaie ocima: Risapet, Marta, Micer, Tcatcer, Manicten, Rosi, Ani, Teres, Pocowar, Katren, Kricten, Makaret, Sisin, Cotit, Marak kaie Canen.
  
  Rion Dubé 15e ki ntowakiw ni apitc 14 (mitato acitc new) nikikw pisimw takonokisiripan 1946. Ota Manawanik ki taci nitawikiw.
  
  Thérèse Quitich kipe icinikasoriwa iskwewa ka ki wikimatc. New ki taciriwa onitcanica: Odette, Christina, Jean-Jacques kirika Christian. 
  24 (nicitina acitc new) taciriwa osima, 19 (mitato acitc cakitato) otakweto osima kaie 3 otakweto osimicica.
  
  Kipe takoniw kaie wir ka arimeritamihikotc: ka onihatc witcicana kirika okwimesa.
  Kaie mocak onitcanica kirika osima ki pamitonerimew e koctamowatc wiec kitci iciepasiritci. Micta nokonipan e mickwarik osakihiewiniw.
  
  Irikik kaki matisitc mocak kitci kekociciriw ki mitaw. Takoniw mitcet kaki sakitatc e itostisketc.
  Ocamec 40  tato pipona ki itamiro otenamik e ocitamowatc witci iriniwa ke omikiwamiritci.
  Kipe kiskinohamakew e mikiwamikanionik.
  
  Mitcet iriniwa kipe witcihew e arimipariritci. Notcimi askiriw mocak ki asperimo e witcihatc.
  
  Kotc octesa, ki micta miro kiskinohamaso notcimik matisiwinik.
  Kaketin ki kispiwatam askiriw kotc otawiwa kaie okawiwa kaki ici wapitarikotc ekote meka kaki ici matcihakaniwitc Ka Nameparikacik ka icinikaterik.
  
  Aka kitci onitinik kitirosowino, mitcet awaca ki kiskinohamowew notcimik pimatisiwiniw kirika osekanionik. 
  Actcowa kaie Madenena mocak ki pa tacikewok tapickotc notcimik.
  
  Kipe miro mihew awaca ka cockwataharitci. Mocak kipa aicirew e nta metowerisana.
  Enko anihi kitci okwimesa Georges Black nictam ka ki ocitatcik cockwatahakomokoriw, mocak ki pe mitawok aniheriw otci awaca.
  
  Kipe apiw okimaciwinik 10 (Mitato) tato pipona (1970-1972, 1974-1976, 1983-1985, 1985-1987, 1987-1989).
  Ni apitc ka manactakaniokw 24 ka tatokanikisitc kakone pisimw 2017 ki ickwa awikew. Kaki itano Rion Tcipe kitci mikwetc eki pe kipitanaman kitci kekocic, kitci kiskinohamatasowin.
  Kotc irikik ka matisitc, enkweriw mocak kaki miotatc: kicteritcikan, sakihikewin, otirosowin.
  
  Thérèse Dubé ka ki pe masinahak, ni apitc ka ponimatisiritci omicomeca.